Zuma grawe eie graf, sê Nyanda | Netwerk24
Deur Bonolo Selebano 16 Julie 2019 19:13
Siphiwe Nyanda, voormalige hoof van die Suid-Afrikaanse Nasionale Weermag (SANW), is die mees onlangse ANC-leier wat oudpres. Jacob Zuma uitdaag om ’n leuenverklikkertoets te ondergaan.
Dit is om sy (Zuma se) bewerings te steun wat sekere partyleiers aan apartheidsintelligensieagentskappe verbind. Zuma het Maandag op sy eerste dag van getuienis voor die kommissie van ondersoek na staatskaping onder leiding van adjunkhoofregter Raymond Zondo onder meer beweer dat Nyanda opdragte van die apartheidspolisie ontvang het.
Zuma het ook beweer dat hy weet dat Ngoako Ramatlhodi, voormalige minister van minerale bronne, ’n spioen was, maar dat hy (wat Zuma is) daaroor stilgebly het. Ramatlhodi het Zuma Maandag al gedaag om ’n leuenverklikkertoets te ondergaan en gesê hy sal dieselfde doen.
Nyanda het Dinsdag ook dié uitdaging aan die oudstaatshoof gerig om sy beweringe te bewys.
“Laat hy in die openbaar ’n leuenverklikkertoets ondergaan sodat hy sy beweringe kan bewys. Dit is verregaande! Zuma was aan die spits van die ANC se veiligheidstrukture en ek is op die mees geheime sending in die geskiedenis van die ANC gestuur. Waarom het hy nie aan Oliver Tambo gesê dat hy weet dat ek spioene omhels nie?” sê Nyanda.
My voorstel is dat ek daardie man self onder kruisverhoor neem. Hy krap ’n bynes oop en grawe ’n graf vir homself.
Nyanda, wat in Zuma se eerste termyn as president van die land as minister van kommunikasie gedien het, is ook ’n lid van die MK-veterane se nasionale raad.
Zuma het aan Zondo gesê dat Nyanda se spioennaam Ralph was en dat hy kop in een mus was met die regering van Swaziland en die apartheidsregime.
Dit is waaroor Nyanda Zuma wil kruisondervra.
“My voorstel is dat ek daardie man self onder kruisverhoor neem. Hy krap ’n bynes oop en grawe ’n graf vir homself.”
Sydney Mufamadi, oudminister van polisie, het Maandag gesê oudpres. Nelson Mandela het destyds probeer om ’n lys van apartheidspioene wat die ANC binnegesypel het van die destydse regering te bekom, maar was onsuksesvol. Zuma se aanspraak dat hy so ’n lys het, is dus onder verdenking. Hy wou ook weet waarom Zuma so ’n lys vir homself sou wou hou.
“As Zuma sê hy het die lys, waarom het hy dit nie aan Mandela gegee nie? Waarom word dit nou eers opgehaal noudat mense onaangename dinge oor hom (Zuma) sê? Dit dui daarop dat hy die lys hou om dieselfde redes as wat Mandela gevrees het,” sê Mufamadi.
Meer oor: Sanw | Siphiwe Nyanda | Oudpres. Jacob Zuma | Anc | Zondo-Kommissie Van Ondersoek | Politiek
OORSIG: Zuma gewaarsku Guptas sal ANC nog duur kos